<classify> SERIKALI mkoani Tabora imetoa wiki mbili kwa Kampuni ya China Civil Engineering Construction Corporation CCECC kuhakikisha wamelipa adhabu ya Sh milioni 40- wanazodaiwa na Shirika la Taifa la Hifadhi ya Jamii NSSF, baada ya kuchelewesha michango ya watumishi wao.Mkuu wa Mkoa wa Tabora, Aggrey Mwanri ametoa amri hiyo, katika Kijiji cha Karangasi wilayani Uyui baada ya kutembelea kampuni hiyo ili kutatua mgogoro uliokuwepo baina yao na wafanyakazi kuhusu michango ya NSSF.Amesema ndani ya kipindi hicho kampuni hiyo inatakiwa kushirikiana na NSSF, Mfuko wa Fidia kwa Wafanyakazi WCF na ofisi yake kuhakiki orodha ya watumishi wa kampuni hiyo ambao wanafanyakazi mkoani Tabora, ili kuwa na uhakika wa malipo ya NSSF yanayopaswa kulipwa kila mwezi.Mwanri alisema ndani ya kipindi hicho, Kampuni ya CCECC inatakiwa kuandaa mikataba ya watumishi wao na kuwasilisha makato na michango kwa ajili ya NSSF za watumishi wao wanayodaiwa na nakala ya vibali vya watumishi wa nje wanaofanya kazi mkoani humo.Mkuu huyo wa mkoa alisema ni jukumu la kampuni yoyote zinazotekeleza majukumu yake mkoani humo kuhakikisha zinazingatia sheria za nchi ikiwemo ya kuwasilisha michango ya asilimia 10 anazokatwa mtumishi, asilimia 10 anayopaswa kumchangia na kulipa asilimia moja kwa ajili ya WCF.Alisema nje ya hapo mwajiri huyo atahesabika anavunja sheria za nchi.Meneja wa NSSF Mkoa wa Tabora, Shimo Mussa amesema kampuni hiyo imekuwa ikitoa taarifa za uongo, hivyo kuwasababishia kupoteza rasilimali za shirika ikiwemo matumizi ya muda na mafuta kufuatilia michango ya watumishi.Ameongeza kuwa wakati mwingine wamediriki kujificha pindi wanapogundua kuwa watumishi wa NSSF wanakwenda kufuatilia michango na stahili za watumishi.Mussa alisema kampuni hiyo ya CCECC iliwasilisha orodha ya watumishi zaidi ya 530, lakini ambao michango yao imefikishwa kwenye shirika na tena kwa kuchelewa ni milioni 76 ambayo ni sawa na wafanyakazi 126.Alisema kwa takwimu hizo zaidi ya wafanyakazi 400 hawajulikani walipo na michango yao bado haijapelekwa na kuongeza kuwa ni jukumu la mwajiri yoyote anapokuwa amepunguza watumishi kuandika barua NSSF.Baadhi ya watumishi walidai wamefanya kazi miezi zaidi ya minne lakini hawana mikataba ya kazi, michango yao ya NSSF inakatwa lakini haiwasiliswi sehemu husika, hawalipwi saa za ziada za kazi na mwajiri amekuwa akiwabagua wakati wa utoaji wa huduma za matibabu.Kampuni ya CCECC ina kazi ya kukarabati reli ya kati kutoka Dar es salaam hadi Isaka mkoani Shinyanga.  <topic>: KITAIFA 